DA Den Europæiske Unions Tidende C 228/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 228/07)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006. Indsigelser skal være Kommissionen i hænde senest seks måneder efter denne offentliggørelse.

RESUMÉ

RÅDETS FORORDNING (EF) Nr. 510/2006

»VŠESTARSKÁ CIBULE«

EF-nummer: CZ/PDO/005/0437/23.11.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 Tlf. (420) 220 383 111 Fax (420) 224 324 718 E-mail: posta@upv.cz

2. Sammenslutning:

Navn: Zemědělské družstvo Všestary Adresse: Rozběřice 18 CZ-503 12 Všestary Tlf. (420) 495 458 113 Fax (420) 495 458 113 E-mail: sekretariat@vsestary.cz Sammensætning: Producent/Forarbejdningsvirksomhed ( X ) Andre ( )

Det drejer sig om en undtagelse fra artikel 5, stk. 1, i Rådets forordning (EF) nr. 510/2006, eftersom der kun er én producent i området — et kooperativ bestående af en ejersammenslutning. Kravene i artikel 2 i Kommissionens forordning (EF) nr. 1898/2006 er opfyldt.

3. Produktets art:

Kategori 1.6 Løg

4 Varespecifikation

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Všestarská cibule«

4.2. Beskrivelse: Form: regelmæssig kugle- eller ægformet.

Udseende: Ensartet i hver enkelt pakning. Overfladen består af mindst to lag tør skal, som dækker de kødfulde lag, som det kompakte løg består af. Skallen må ikke være angrebet af fugt eller skimmel, og løget må ikke vise tegn på sygdom eller skadedyrsangreb.

Farve: skallen er gulgylden (aldrig mørkebrun), kødet er hvidt til hvidgrønt.

Smag: typisk løgsmag, mild og sødlig, styrke varierende alt efter sort.

Aroma: sød, typisk skarp løgduft.

Dyrkede sorter af »Všestarská cibule«: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit, Festival.

4.3. Geografisk område: Kommunerne i Všestary og de omgivende områder, herunder kommunerne Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice og Probluz — i regionen Hradec Králové i Tjekkiet.

4.4. Bevis for oprindelse: Dyrkningsområde, lagerrum og -kasser, parti og pakkedato er angivet. Der føres register over køberne. Hver leverance kan derfor spores klart, og leverancerne kan ikke forveksles. Løgene sorteres, lagres og pakkes inden for det afgrænsede område og kan derfor ikke blandes med løg, der er dyrket andetsteds.

En inspektør, der udpeges af producenten, kontrollerer, om specifikationen opfyldes. Kontrollen vedrører navnlig kvaliteten af udsæd, råvarer, dyrkningsmetoder (dyrkningstider, mængde organisk gødning, udbringning) og lagringsbetingelser. Løgenes udseende, kvalitet, pakning, sortering og størrelsesinddeling kontrolleres dagligt. Et af de vigtigste kriterier er, om løgene er beskadigede eller angrebet af fugt, skimmel eller rodhalsråd. I lagerrummet overvåges navnlig lufttemperatur og -fugtighed. Resultaterne registreres i inspektionsbogen, som opbevares. Navnlig følgende kritiske punkter kontrolleres: modtagelse og oplagring af de høstede løg, transportbånd til kontrol af løgenes tilstand og fjernelse af urenheder, oplagring og tørring, overførsel til sorteringsbånd, sortering, størrelsesinddeling, pakning og mærkning, forsendelse og transport. Kontrollen vedrører navnlig mulig kontaminering med mikroorganismer, kemikalier (mycotoxiner, tungmetaller) eller mekaniske urenheder (sten, jord), tilstedeværelse af skadevoldere, olie, fjernelse af dårlige løg, kontamineret pakning og frostskader. Sorterings-, paknings- og distributionsprocessen er HACCP-certificeret.

Vejrforholdene dokumenteres ved data fra det tjekkiske hydrometeorologiske institut. Jordbund og løg analyseres af akkrediterede eksterne laboratorier. Det øverste kontrolorgan (Státní zemědělská a potravinářská inspekce, se punkt 4.7) kontrollerer opfyldelsen af varespecifikationen, kvalitetskravene samt love, dekreter og standarder efter det kompetente inspektorats kontrolplan.

4.5. Fremstillingsmetode: Til dyrkning af »Všestarská cibule« anvendes hybridsåsæd og certificerede stiklinger af høj kvalitet.

Dyrkningsmetode: jorden forberedes organisk; den pløjes omhyggeligt om efteråret; jorden bearbejdes om efteråret inden plantning; vinterløgene plantes; jorden forberedes i foråret forud for såning og plantning; stiklingerne plantes og udsæden sås; vanding efter behov; ukrudtsbekæmpelse; udbringning af kvælstofgødning; i vækstsæsonen tages der om nødvendigt skridt til at bekæmpe ukrudt, sygdomme og skadedyr; aftopning og opgravning; indsamling efter tørring; lagring i lagerrum; kontrol og fjernelse af urenheder på transportbånd; yderligere tørring og gennemluftning; sortering og størrelsesinddeling; pakning i net à 3, 5, 10, 15, 20, 25 kg efter kundens ønske, i løs vægt eller i kasser à 10, 15, 20, 25 kg eller i andre mængder efter aftale; mærkning; forsendelse.

I de moderne, tilstrækkeligt tørre og ventilerede lageranlæg kan løgene lagres i 10 måneder uden at miste deres fremragende kvalitet.

Oplagring og pakning skal finde sted i det afgrænsede område. Derved undgås beskadigelse af løgene under transport. Denne fremgangsmåde sikrer også, at løgene ikke blandes med løg dyrket andre steder. Med denne samordnede dyrknings-, lagrings- og pakningsproces på ét sted beskadiges løgene ikke. Løgene distribueres fra det afgrænsede område som et færdigt produkt med mærkningen »Všestarská cibule«.

4.6. Tilknytning:

Egenskaber, tilknytning

»Všestarská cibule« har fire grundlæggende positive egenskaber, som hænger sammen med miljøet og dyrkningsmetoden. De enestående træk ved »Všestarská cibule« beror på:

— afbalanceret næringsstofsammensætning

— højt jernindhold

— meget højt indhold af vitamin B3 (niacin)

— intet eller lavt indhold af skadelige stoffer.

Næringsstofindhold — balance

Næringsstofferne i »Všestarská cibule« (byggestoffer, mineraler, vitaminer) er for størstedelen afbalancerede, uden ekstremer og har de gunstsige egenskaber, man forventer ved løg, bl.a. kalium, fosfor, vitamin B1, B2 og B6.

Jern — højt indhold

»Všestarská cibule« har et højt indhold af jern. Ifølge »USDA — National Nutrient Database« (det amerikanske landbrugsdepartements næringsstofdatabase) er jernindholdet i løg 2,1 mg/kg, mens »Všestarská cibule« indeholder 2,55 mg/kg, dvs. ca. 25 procent mere.

Vitamin B3 (niacin) — meget højt indhold

»Všestarská cibule« har et meget højt indhold af vitamin B3 (niacin). Ifølge »USDA — National Nutrient Database« er niacinindholdet i løg 0,116 mg/100 g, mens »Všestarská cibule« indeholder 0,208 mg/100 g, dvs. ca. dobbelt så meget (!).

Intet eller lavt indhold af skadelige stoffer

Et vigtigt træk ved »Všestarská cibule« er fraværet af eller det lave indhold af skadelige stoffer. F.eks. er indholdet af Cd i »Všestarská cibule« under 0,03 mg/kg (normalt 0,05 mg/kg) og indholdet af NO3 29 mg/kg (normalt 1 000 mg/kg). »Všestarská cibule« er blevet testet for flere dusin mulige skadelige stoffer og har i alle tilfældene opfyldt kravene.

Egenskaber, tilknytning, miljø og dyrkning

De nævnte positive egenskaber hænger sammen med miljøet og, især, med følgende faktorer:

— naturforholdene

— dyrkningens historie

— skånsom dyrkning

— passende forarbejdning efter høst.

Naturforholdene

Naturforholdene i dyrkningsområdet er skabt af landskabet, jorden og klimaet. Naturforholdene i det afgrænsede område er generelt uhyre gunstige for dyrkning af løg.

Landskabet: Všestary ligger i 265 meter over havets overflade og dyrkningsområderne i 245-320 meters højde. Området er således relativt lavtliggende og får tilstrækkelig sol. Landskabet er kun let kuperet, størstedelen af arealet er fladt eller let skrånende. Som følge af landskabets særlige karakter bevares fugten i jorden. Området består af en bred dal, der åbner sig mod syd, med rige sedimentlag fra floden Elben.

Jordbunden: Den lokale jord består af sedimenter fra kvartærtiden. De ældste lag stammer fra kridttiden og består her af mergel. Alle mergellagene er imidlertid dækket af et tykt lag löss-jord. Löss udgør grundsubstratet i hele området. Ud fra disse lokale lössformationer har en lang række jorddannelsesprocesser resulteret i dannelsen af navnlig følgende generiske jordtyper: let gley-holdig brunjord og sortjord. Jordbunden i det afgrænsede område tilbyder de bedst mulige betingelser for løgdyrkning — varm, dyb, fugtig, rig på humus og næringsstoffer og med neutral pH-værdi. Det store naturlige humusindhold påvirkes også positivt af dyrkningsmetoden.

Jordens mineralindhold og pH-værdi gør den uhyre velegnet til dyrkning af løg. Flere dusin prøver fra 9 parceller er blevet analyseret for mineralindhold (Ca, Mg, K, P) og pH-værdi. Alle resultaterne af laboratorieanalyserne viste, at den lokale jord er velegnet til dyrkning af »Všestarská cibule«.

Klima: Området har et mildt klima.

Temperaturerne er milde og relativt konstante, og den gennemsnitlige månedstemperatur ligger på 6,9 °C og stiger i vækstsæsonen (april-september) til 13,4 °C.

Den månedlige gennemsnitsnedbør i området ligger på 48 mm, uden ekstreme månedlige variationer; den månedlige gennemsnitsnedbør i det afgrænsede område ligger noget lavere end i Tjekkiet som helhed. I vækstsæsonen falder 437 mm, den største mængde i juni (86 mm), juli (83 mm) og august (84 mm).

Områdets fremherskende moderate vinde fra forskellige retninger bidrager til de milde temperaturer, den jævne nedbør og passende gennemluftning af jorden. Der forekommer ingen hårde vinde, som udtørrer jorden i området.

Det generelt milde klima med moderate udsving og ringere nedbør i vækstsæsonen er gunstigt for dyrkning af løg i det afgrænsede område. En grundlæggende fordel ved »Všestarská cibule« er at finde i den kendsgerning, at denne sort ikke påvirkes af udsving i den månedlige eller årlige nedbør. Naturforholdene (landskab, klima og jordbund) bevirker, at jorden bevarer en passende fugtighed, selv om nedbøren er ringe i en given sæson eller et givet år. Utilstrækkelig nedbør påvirker ikke løgproduktionens kvalitet eller kvantitet. I den anden halvdel af vækstsæsonen foretrækker løgene en tørrere jordbund; som følge af de naturgivne betingelser behøver producenterne derfor kun ret sjældent at gribe til kunstvanding i tilfælde af meget tørt vejr.

Dyrkningens historie

Løgdyrkning har en lang tradition i det afgrænsede område. Løgdyrkning i stor målestok i Všestary blev påbegyndt i 1964 af den daværende sammenslutning som følge af jordens store frugtbarhed, områdets gunstige højde over havets overflade og bygningen af et nyt vandingssystem langs Elben. I løbet af de år, hvor dyrkningen af »Všestarská cibule« har stået på, har producentsammenslutningen, dens medlemmer og medarbejdere fundet frem til de bedste metoder til dyrkning af løg i det afgrænsede område, og har nu brugt disse metoder i lang tid. Som følge af løgenes høje kvalitet har traditionen holdt sig indtil i dag og har gode udsigter for fremtiden.

For tiden er producenten en sammenslutning med 112 medlemmer.

Skånsom dyrkning

En af betingelserne for at opnå den høje kvalitet af »Všestarská cibule« er den skånsomme dyrkningsmetode. Gødskning finder sted på grundlag af jordbundsanalyser. Jorden udpines derfor ikke, og dens »oprindelige kraft« bevares. Den skånsomme mekaniske jordbearbejdning er af stor betydning. Således har Terragator vist sig at være uhyre velegnet til udbringning af gødning, da man med denne gødningsspreder kan sprede gødningen præcist, uden at jorden kompakteres (anvendelse af Terragator er ikke nogen betingelse for at dyrke »Všestarská cibule«, men den præcise udbringning bidrager til kvaliteten). Dette har stor betydning for jordens permeabilitet og optaget af næringsstoffer og dermed for jordens frugtbarhed. Jorden beskadiges ikke, der sker ingen kompaktering af de underste jordlag, planternes rodnet kan vokse dybere ned i jorden og således udnytte næringsstofferne i de dybere jordlag. På denne måde bevares jordbunden i god stand. For at holde miljøskaderne på et minimum anvendes der så vidt muligt organiske gødningsstoffer, navnlig biprodukter fra brændevinsproduktion og gødning fremstillet ved kompostering med aktiv lufttilførsel, f.eks. af typen Bioganik.

Passende forarbejdning efter høst

Høsten finder sted i tørt vejr, så løgene kan tørres direkte på marken. Løgene indsamles skånsomt og bringes til producentens nærliggende lager, hvor de emballeres og transporteres ud til køberne.

Passende forarbejdning efter høsten (se punkt 4.5), lagring og pakning betyder, at »Všestarská cibule« bevarer sine naturlige egenskaber, som beror på de gode miljøvilkår i marken og den skånsomme dyrkningsmetode. Ved at minimere afstanden til lagerrummet og den tid, der behøves til at transportere løgene hertil, og ved at pakke løgene direkte fra lageret mindskes risikoen for mekaniske skader og rådangreb.

Producenten har et system til analyse af kritiske kontrolpunkter (HACCP), som i vid udstrækning eliminerer skader på løgene, kontaminering (urenheder) og råd under forarbejdningen efter høst. Se også punkt 4.4 (Bevis for oprindelse).

Priser

»Všestarská cibule«, Festival-sorten, modtog i 2002 prisen som årets bedste sort ved udstillingen Hortikomplex for frugt, grønsager og planteskoleprodukter i Olomouc.

Betegnelsen blev den 14. februar 2002 registreret som nr. 181 i Tjekkiets fortegnelse over beskyttede oprindelsesbetegnelser.

Konklusion vedrørende tilknytningen

Som angivet ovenfor, beror de særlige egenskaber ved »Všestarská cibule« på de betingelser, som gør sig gældende i dyrkningsområdet, og på de anvendte dyrknings- og forarbejdningsmetoder. Der er en direkte sammenhæng mellem jordanalyserne, som alle viser et meget højt eller højt mineralindhold, og mineral- og vitamindholdet i »Všestarská cibule«, dvs. et højt kalium- og fosforindhold og navnlig et højt eller meget højt indhold af jern og vitamin B3 i forhold til normale løg.

4.7. Kontrolorgan:

Navn: Státní zemědělská a potravinářská inspekce, Inspektorát v Hradci Králové Adresse: Březhradská 182 CZ-503 32 Hradec Králové Tlf. (420) 495 454 110 Fax (420) 495 532 518 E-mail: hradec@szpi.gov.cz

4.8. Mærkning: —